ແຜ່ນ mChip ສາມາດໃຊ້ກວດເລືອດ ຫາເຊື້ອເອັຈໄອວີໄດ້ ພາຍໃນ 20 ນາທີ (ເບິ່ງວີດິໂອພາສາລາວ-ອັງກິດ)
ນັກຄົ້ນຄວ້າໄດ້​ພັດທະນາແຜ່ນພລາສຕິກນ້ອຍໆ ເພື່ອໃຊ້ກວດເລືອດ ໃນກໍລະນີທີ່ຢາກ​ຮູ້ໄວໆວ່າ ເລືອດ​ມີ​ເຊື້ອເອັຈໄອວີ ຫລືເຊື້ອກາມມະໂຣກ​ບໍ່?
ພວກນັກຄົ້ນຄວ້າດ້ານການແພດໄດ້ພັດທະນາອຸປະກອນ ທີ່ເປັນແຜ່ນພລາສຕິກນ້ອຍໆ ຂະໜາດບັດສິນເຊື່ອ ທີ່ສາມາດຖືຕິດຕົວໄປນໍາໄດ້ ເພື່ອໃຊ້ກວດເລືອດໃນກໍລະນີທີ່ຢາກ ຮູ້ໄວໆວ່າ ເລືອດມີເຊື້ອໂຣກໃດນຶ່ງຕິດຢູ່ຫລືບໍ່ ໂດຍໃຊ້ microchip ຢູ່ທາງໃນເຄື່ອງກວດດັ່ງກ່າວ ໃນການທົດລອງຢູ່ກັບບ່ອນເມື່ອໄວໆມານີ້ ທີ່ປະເທດຣວັນດາ ອຸບປະກອນທີ່ວ່ານີ້ ສາມາດບອກໃຫ້ຮູ້ໄດ້ຢ່າງຄັກແນ່ໃນເວລາພຽງ 20 ນາທີວ່າ ຄົນຜູ້ນຶ່ງຕິດເຊື້ອເອັຈໄອ ວີ ຫລືເຊື້ອກາມມະໂຣກ ຫລືບໍ່? ນັກຂ່າວດ້ານການແພດຂອງວີໂອເອ Vidushi Sinha ລາຍງານວ່າ ເຄື່ອງມືອັນໃໝ່ນີ້ ທີ່ເອີ້ນວ່າ “lab on a chip” ຫລື “ຫ້ອງກວດເລືອກບົນ microchip” ນັ້ນ ແມ່ນເປັນວິທີການ ທີ່ມີລາຄາຖືກງ່າຍ ແລະກໍໄວກວ່າເກົ່າ ສໍາລັບກວດ ພະຍາດຢູ່ໃນເຂດສອກຫລີກຫ່າງໄກ ໃນທົ່ວໂລກພວມພັດທະນາ ແລະກໍບໍ່ແມ່ນສໍາລັບແຕ່ ກວດຫາເຊື້ອເອັຈໄອວີ ຫລືເຊື້ອກາມມະໂຣກເທົ່ານັ້ນ ແຕ່ສໍາລັບກວດຫາພະຍາດອື່ນໆ ທີ່ມາຈາກການຕິດເຊື້ອໂຣກນັ້ນນໍາ ວັນນະສອນມີລາຍລະອຽດມາສະເໜີທ່ານ ແມ່ແລະລູກສອງຄົນນີ້ ຢູ່ໃນເຂດຊົນນະບົດຂອງປະເທດມາລາວີ ໄດ້ເດີນທາງເປັນເວລາ ຫລາຍຊົ່ວໂມງ ເພື່ອໄປກວດເບິ່ງວ່າລາວກັບລູກ ໄດ້ຕິດເຊື້ອໄວຣັສເອັຈໄອວີ ທີ່ພາໃຫ້ເປັນ ໂຣກເອດສ໌ນັ້ນຫລືບໍ່? ພວກນັກວິທະຍາສາດກ່າວວ່າ ຢູ່ໃນຫລາຍໆປະເທດໃນເຂດອາຟຣິກາແລະເອເຊຍ ການ ກວດແລະວິນິດໃສການຕິດເຊື້ອໂຣກຕ່າງໆ ເຊ່ນເຊື້ອເອັຈໄອວີ ຊີຟິລລີສ ຫລືກາມມະໂຣກ ຫລືແມ່ນແຕ່ເຊື້ອໄວຣັສຕັບອັກເສບນັ້ນ ແມ່ນຍາກກ່ວາການໄດ້ຮັບການປິ່ນປົວເສຍອີກ ເພື່ອອໍານວຍໃຫ້ປະຊາຊົນໄດ້ຮັບການກວດທາງການແພດນັ້ນ ເມື່ອໄວໆມານີ້ ລັດຖະບານ ອິນເດຍໄດ້ຈັດສົ່ງລົດທີ່ເປັນຫ້ອງກວດເລືອດເຄື່ອນທີ່ຈໍານວນນຶ່ງ ໄປຍັງຫລາຍໆເຂດສອກ ຫລີກຫ່າງໄກຂອງປະເທດ ເພື່ອໃຫ້ປະຊາຊົນໄດ້ກວດເບິ່ງວ່າເຂົາເຈົ້າໄດ້ຕິດເຊື້ອໂຣກເອດສ໌ ຫລືເຊື້ອໂຣກອື່ນໆຫລືບໍ່ ທ່ານ ແອສ ພີ ບັນດີໂຍພະເຮ ໄດ້ມີສ່ວນພົວພັນນໍາການວາງແຜນປຸກລະດົມການກວດ ເລືອດແບບນີ້ ທ່ານແລະເຈົ້າໜ້າທີ່ສາທາລະນະສຸກຄົນອື່ນໆກ່າວວ່າ ສູນກວດເລືອດເຄື່ອນທີ່ແບບນີ້ ບໍ່ພຽງແຕ່ຊ່ວຍໃຫ້ວິນິດໃສໂຣກໄດ້ດີຂຶ້ນເທົ່ານັ້ນ ແຕ່ຍັງຊ່ວຍເຮັດໃຫ້ສາມາດແນການຮັກສາໃສ່ເປົ້າໝາຍທີ່ຖືກຕ້ອງ ຢູ່ໃນປະຊາຄົມທີ່ຫ່າງໄກແລະທຸກຍາກນັ້ນນໍາອີກ ການກວດເລືອດແບບນີ້ໃຫ້ແກ່ພວກປະຊາກອນທີ່ບໍ່ມີໂອກາດໄດ້ຮັບການບໍລິການນັ້ນ ແມ່ນສາມາດມີປະສິດທິຜົນສູງຂຶ້ນໄດ້ ໂດຍການໃຊ້ແຜ່ນກວດເລືອດເຄື່ອນທີ່ microfluidic chip ອັນນ້ອຍໆ ທີ່ເອີ້ນວ່າ mChip (ແອັມChip) ຊຶ່ງເປັນຜະລິດຕະພັນທີ່ປະດິດຄິດຄົ້ນຂຶ້ນມາໂດຍດອກເຕີ້ ຊາມິວແອລ ເຊຍ (Samuel Sia) ແຫ່ງມະຫາວິທະຍາໄລໂຄລໍາເບຍ ທີ່ນະ ຄອນນີວຢອກ ດຣ ເຊຍ ກ່າວວ່າ ເຄື່ອງມືອັນນີ້ຂອງທ່ານແມ່ນສາມາດວິນິດໃສ ຄືບອກ ວ່າ ມີການຕິດເຊື້ອເອັຈໄອວີ ຫລືຊີຟິລລີສ ໄດ້ພາຍໃນ 20 ນາທີ ໂດຍການກວດເລືອດຢົດນ້ອຍໆຢົດດຽວ ດຣ ເຊຍ ກ່າວວ່າ ອຸບປະກອນຂອງທ່ານແມ່ນພິເສດ ເພາະວ່າມັນສາມາດກວດເຊື້ອ ພະຍາດໄດ້ຫລາຍຢ່າງພ້ອມກັນ ເຊ່ນກວດເບິ່ງເຊື້ອເອັຈໄອວີ ແລະເຊື້ອຊີຟິລລີສຫລື ກາມມະໂຣກນັ້ນພ້ອມກັນໄດ້ ຊຶ່ງທ່ານອະທິບາຍວ່າ: ດຣ ເຊຍ ກ່າວວ່າ ແຜ່ນພລາສຕິກກວດເລືອດ(mChip) ທີ່ໃຊ້ໄດ້ເທື່ອດຽວນີ້ ມີຄຸນ ນະປະໂຫຍດກ່ວາຫ້ອງກວດເລືອດທໍາມະດານັ້ນໃນຫລາຍດ້ານນໍາອີກ ຄືມັນມີລາຄາ ພຽງ 1 ໂດລາ ແລະຍ້ອນວ່າໃຊ້ໄດ້ເທື່ອດຽວ ມັນຈຶ່ງຊ່ວຍປ້ອງກັນການແຜ່ຜາຍເຊື້ອ ໂຣກໄປໃຫ້ຄົນອື່ນແລະມັນກໍເຊື່ອໃຈໄດ້ ຕອນທີ່ແຜ່ນ mChip ຖືກນໍາເອົາໄປທົດລອງ ໃຊ້ ໃນປະເທດຣວັນດານັ້ນ ມັນໃຫ້ຜົນການກວດເຊື້ອເອັຈໄອວີຢ່າງຖືກຕ້ອງເຖິງ 100% ແລະ 94% ຖືກຕ້ອງ ໃນການກວດເຊື້ອກາມມະໂຣກ ຫລືຊີຟິລລິສ ດຣ ເຊຍ ເຊື່ອວ່າ ອຸບປະກອນກວດເລືອດໄດ້ໄວແລະເຊື່ອໃຈໄດ້ທີ່ວ່ານີ້ ຈະມີຄວາມສໍາຄັນ ຫລາຍໃນບັນດາປະເທດທີ່ທຸກຍາກທັງຫລາຍ ບ່ອນທີ່ການຕິດເຊື້ອໂຣກທີ່ບໍ່ໄດ້ຮັບການວິ ນິດໃສແລະກໍເລີຍບໍ່ໄດ້ຮັບການປິ່ນນັ້ນ ໄດ້ເຮັດໃຫ້ອັດຕາການຕາຍຂອງແມ່ແລະເດັກຢູ່ໃນ ລະດັບສູງ ແລະທ່ານກ່າວວ່າ ນອກນີ້ແລ້ວ ແຜ່ນພລາສຕິກ mChip ກໍຈະສາມາດຊ່ວຍ ລົດຜ່ອນຄ່າໃຊ້ຈ່າຍດ້ານການຮັກສາສຸຂະພາບ ຢູ່ໃນທົ່ວໂລກພວມພັດທະນານັ້ນ ລົງໄດ້